khistorydata/jeongjo-sjw-relations huggingface dataset:
정조 0년 · 목
問道顯等曰。汝具秉彝。抑何心腸。當 先大王因山纔過。小大哀遑之時。作此亘萬古所無窮凶極惡罔測不道之疏。從古惡逆何限。而豈有若矣身者哉。昨夜帳前。徹宵盤問。未嘗以疏中凶言逆說盤問者。國家之意。實以不忍言不忍聞不忍書。聞矣身之供是。則矣身以鄕曲之賤。兼以䲷獍之腸。反復傳敎之下。迷不能知覺。究厥情狀。萬萬凶惡。矣身之罪。矣身當自知之。矣身昨日之疏。不但國家之惡逆。卽 先大王之惡逆。亦卽 景慕宮之惡逆。亦卽 宗社之惡逆。矣身心腸。元非可以盤問之事。遲晩納招捧供。道顯與應元納供發不道之說。尙喆等泣奏曰。臣等誓不與此賊俱生。直欲手刃而口磔矣。仍與諸臣下鞫庭。挺擊賊首。侍衛軍卒。亦莫不切齒亂箠。而旋以有徑斃之慮。卽命用法。大臣又請用法。時序立百官從之。若鍊與道顯等酬酢凶疏。刑二次定配于朔州。㼇䨞名出道顯招。原情後。㼇放逐鄕里。䨞放。尙根以道顯旅接之主人。別無隱情放。○敎于筵臣曰。道顯應元不足 德師一和翰申輩又是影子也。必有主張作備之人。漏網於王章。而義理因此不明於世。不忍聞凶言。屢次上徹。此甚可懼。蓋聖中輩數人。互相糾結。譸張凶論故。有是言。
정조 0년 · 강
召見京畿監司鄭光漢于尊賢閣。
정조 0년 · 목
敎以。謁 陵回駕時。歷拜 永祐園。仍兼晝停所。又敎以。 陵幸時差員。依 先朝甲戌受 敎。不緊者一幷減省。又敎以。各宮房坼邑免稅輸納。每在田結作夫之前。先徵無土之稅。此後限前侵徵者。道臣嚴禁。犯者。小則嚴斷。大則狀聞。
정조 0년 · 강
召見玉堂官于尊賢閣。
정조 0년 · 강
敦諭左議政金尙喆。右議政鄭存謙。
정조 0년 · 목
首相陽澤。因人言被譴。左右相亦以翔雲鞫坐時參鞫大臣。引義不出故也。
정조 0년 · 강
更遣史官敦諭左右相。
정조 0년 · 강
大司憲金魯鎭。掌令李謙彬魚錫齡。發新啓論壽賢等事。不允。
정조 0년 · 목
魯鎭等言。妖宦壽賢之締結凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德音。而三尺至嚴。不可島縣爲奴而止。請大靜縣爲奴罪人金壽賢。依律處斷。又言洪述海。身爲方伯之任。犯贜之數。至於萬兩之多。道臣旣已査啓。王府亦已議讞。則其在國法。不可容貸也明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。又言元義孫。曾於湖南藩任也。其所貪污。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫依。律處斷。又言先正臣宋時烈。綴食文廟。追配廟庭。則前浚誣辱先正者。雖不能一一追討。而如尹尙通者以道峰院任。當先正黜享之時。至有稿索曳版之擧。渠身爲士子。若有一分人心。則豈忍爲此。士林之間傳說。至今尙爲之扼腕裂眦。其在懲惡討凶之義。斷不可以其身故而置之。請故縣監尹尙通亟施追奪之典。又言洪龍漢。以獜漢之弟。謟事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦轂之下。請副司直洪龍漢。遠地定䣥。又言國朝用人。惟在科目。而其試取之不公。莫有甚於乙未五月庭試榜眼一出。國言喧藉。物情之駭惋。久而未已。向來儒臣疏果出矣。其在嚴科場重選擧之道。不可以時月之稍久。置而不論。請罷乙未五月庭試。又言尹彝復之犯贜多小。姑捨勿論。其用計幻弄之狀。實從古贜吏所未有者。朝家懲貪之典。不用於彝復。則其可曰國有法乎。請鏡城府定配罪人尹彝復。依律處斷。又言爲奴罪人河翼龍金重得。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。又言賊翔之妖邪疵累。豈尋常參訪之類。而安大濟之往來其家。旣發渠招。則此酬酢之情節。不盡究覈。遽蒙宥釋。此雖由於我聖上好生之德意。論以鞫體。決不可放逐而止。請放逐罪人安大濟。更令王府。拿鞫得情。又言今番應元之父子。凶肚逆腸。實是亘萬古所未有之劇賊。其窮凶情節。見方究覈得情。當施顯戮。而原其凶疏。專由於權正忱之日記。雖未知辭語之如何。而其弟正欽。乃敢傳示道顯。旣故之後。致有此叵測不道之疏。況其酬和應之說。旣發於親問之下。則其在獄體。宜卽嚴覈得情。請權正欽。卽令王府拿鞫嚴問。
정조 0년 · 강
大司諫宋載經。司諫李獻慶。發新啓論尹泰淵事。不允。
정조 0년 · 목
載經等言。旌義縣荐棘罪人尹泰淵。本以兇猾之性。素蓄跋扈之志。交結厚賊獜漢。作爲心腹瓜牙。身帶將兵之任。晝夜出沒於厚賊獜漢之家。蹤跡陰秘。爲世指目。以今若淵敢售護逆之計觀之。其於平日。秘受泰淵之慫慂。故陰護獜漢。卽曲爲泰淵之地。當此厚賊獜漢置法之日。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。拿鞫嚴問得情。快正王法。又言趙曮。其所犯贜。比諸洪述海元義孫。不啻十倍。渠無辭發明。則今此酌處之命。實非懲貪之道。請金海府定配罪人趙曮。依律處斷。
정조 0년 · 강
工曹參判鄭履煥上疏辭文任。賜批不許。
정조 0년 · 목
批以。卿之此任。卽次第之職。何過辭之有。
정조 0년 · 강
副司直安復駿上疏。賜批。
정조 0년 · 목
疏略曰。凡國恤時。臣民服色。臣不能從古詳諳。而粵在 景宗大王 統之時。朝服制。雖與今日無異。而至於平居所着之帶。則皆以絞麻爲之。如襄服所帶中大麻帶底小麻帶貌樣者。政是不易之常制。而至於今日。則勿論朝士儒生。皆以生布帶換着。比之前制。大相乖戾。臣實未知其所以也。雖以私家服制言之。父喪則用麻帶。母喪則用布帶。此皆程米之所商定。而今日之制。則斬衰之中。兼用齊衰布帶之例。此豈理也。伏聞此制具錄於喪禮補編。而此與尋常文字有異。旣是君父不幸後。所可用者。誰敢爛熳論說於 先大王御世之日也。向來伴儒之及此時論列者。良有所以。伏乞聖明。特加諒察。毋拘制服之已久。而亟使釐正焉。且伏念 先大王時。辛壬逆獄。頗用寬典故。畢竟戊申乙丙之逆。又從而繼起。國運之延至今日。莫非天也。自殿下卽阼以後。逆獄諸節。無異辛壬。綸音渙發。處分嚴明。而臣以在鄕之故。雖未歷歷詳悉。只祝凶種畢誅。毋至留禍。今於戾京之後。始伏聞正刑而未孥籍者有之。當斬而未斬者或有之。當竄而未竄者。亦或有之云。臣未及詳聞其情節之箇箇如何。而大抵寬之一字。雖是美德。此特指尋常政令間而已。何可於治逆之節。過用一箇寬字。致失嚴明之體乎。夫以虞舜之聖。敷敎之寬。何讓於帝堯。而於四罪一節。終致天下之咸服。此豈非後聖之所當法者乎。伏願殿下。毋以太寬爲念。而克嚴治逆之律焉。批以。絞帶事。予之所嘗萬萬訝惑者。而旣有 先王朝所纂補編。當博詢處之。討逆事。處分意各有在矣。
정조 0년 · 강
獻納李昌漢。校理安聖彬上疏討逆。賜例批。
정조 0년 · 목
疏略曰。新除授持平金鍾厚。與其時吏房承旨。親査應避之嬚。而矇然備擬。致勤責敎。昏謬之失。觸處生疣。亟命收還臣新授資秩。仍許鐫遞臣見帶銓任。批以。一時做錯。其何過辭。卿其勿辭察任。
정조 0년 · 강
行 景慕宮上 諡册印及移 奉彰義宮習儀。
정조 0년 · 강
命放時囚李漢籌等。
정조 0년 · 목
北兵使徐有大。因所遭不卽出肅。吏曹參議李秉鼎獻官塡差。事屬礙眼。部將李漢籌傳語遲滞。監役李潤衡崇政門補土。 因山以後。尙不修治。兼引儀鄭運聖。祭班引接失儀。竝命置對。至是各捧原情。分揀放送。
정조 0년 · 강
有政。判書李重祜。參判徐浩修。參議兪彥鎬追。
정조 0년 · 목
以洪樂命爲戶曹參判。具㢞爲右尹。閔鍾燮爲大司成。黃景源爲知經筵。吳載純爲同經筵。金陽澤爲領敦寧。沈豊之爲校理。經筵新通。吳載純宋文載李基敬。國子新通。閔鍾燮李普行朴師訥。
정조 0년 · 강
以金鍾秀爲副提學。前望也。中批。以兪彥鎬爲承旨。
정조 0년 · 강
左議政金尙喆。右議政鄭存謙上箚。賜批。
정조 0년 · 목
箚略曰。臣等罪在當勘。而尙未蒙勘。義在必遞。而迄未蒙遞。公法私義。兩廢俱妨。此豈細故也哉。噫昏潰溺職。均有其罪。而被削之律。獨歸於首相。糾繆之劾。不及於下席。竊恐朝家刑政。不宜其若是斑駁。而在臣等引義之道。亦豈可晏然而已乎。今番詬天窮凶之逆。尤是振古所無之賊。親監帳殿。至尊獨勞。特命參鞫。事會嚴急。義重沫血。舁疾膺命。而諉以已出。因夤冒據。寧不有靦。兹敢短箚聯籲。伏乞亟賜處分。敎以。前後敦諭。意罄言渴。何庸更事多誥。卿等以過當之引義。不可一向牢守。今則前領相亦已敍用。於卿等。尤無難安之義。安心勿辭。卽起視事焉。
정조 0년 · 강
命前領議政金陽澤給牒敍用。
정조 0년 · 목
敎以。予決知其無他意。昨日臺啓。亦不過官師相規。給牒敍用。
정조 0년 · 강
分遣承旨。詣 宗廟　永寧殿　徽寧殿　景慕宮　延福殿　儲慶宮　毓祥宮　懿昭廟　昭顯廟及漢江三角山　社稷木覓山風雲雷雨受香諸處。奉審摘奸。
정조 0년 · 강
命禮曹。量外加耕。法外請得者。切勿許施。
정조 0년 · 목
敎以。 永陵封 陵前。亦當有已定處。與初不望定處初定有異。加耕田雖曰量外。獨非守令之物乎。朝廷剝守令財。則守令之剝民力。卽朝廷之所使也。此予所以不以量外而許之者也。
정조 0년 · 목
以禁喧郞事置對也。
정조 0년 · 강
召見藝文提學鄭履煥于尊賢閣。
정조 0년 · 목
履煥新入館閣。而 追崇上諡頒敎文當製進。予敎以。 延福殿追崇。 景慕宮不爲追崇。皆是先大王遺意。而卽我邦家大禮。其毋忽撰次。
정조 0년 · 목
具衰服出齋殿。詣 孝明殿東堦版位上西向立。亞獻官以下。陪享官先入就位。俯伏哭四拜。盥洗詣尊所。承旨奉瓚酌鬱鬯。入詣 香案前北向跪。三上香進幣。瓚爵官奉瓚進前。予受瓚灌地。以瓚授奠幣瓚爵官。進幣瓚爵官。復以幣篚奉進。予受幣以授奠幣瓚爵官。奠于 靈座前。仍降復位。復詣尊所酌酒。入詣 香案北向跪。行初獻禮。俯伏興少退跪。大祝讀祝。予俯伏興降復位。亞獻官左議政金尙喆。終獻官。右議政鄭存謙。行亞終獻禮如儀訖。俯伏哭四拜。仍詣望燎位望燎。贊禮跪啓禮畢。還齋殿。
정조 0년 · 강
追崇都監。進 眞宗大王孝純王后諡册寶。
정조 0년 · 목
都監堂郞以下。皆具黑團領烏角帶。承旨以布團領行禮。
정조 0년 · 강
行朝講于興政堂。經筵鄭存謙李重祜。特進官金漢耆徐浩修。大司憲金魯鎭。承旨國榮。玉堂金鍾秀朴天衡。司諫李獻慶。
정조 0년 · 목
講春秋。大司憲金魯鎭啓言。俄於講筵史官事。旣發言端。矣其任至重。其責至大。秉筆修史。不但徵信於後世。況左史記動。右史記言。人君言動之所敬憚。亦在於史官之得其人。方當新服之初。旣復銓郞之制。則其所愼。揀宜莫先於史官。而事係官制。下詢大臣後。還復舊制似好矣。敎以。不可輕易更張。
정조 0년 · 목
以翰林圈薦事詢問也。待敎朴祐源。因憲啓引嫌徑出。依大臣所奏陛六。
정조 0년 · 강
行晝講于 經筵李重祜。特進官徐浩修。承旨鄭民始。玉堂金鍾秀朴天衡。
정조 0년 · 강
削黜藝文提學鄭履煥。
정조 0년 · 목
敎曰。予之欲試鄭履煥者。特以履煥多年廢枳。不入於當日麟漢輩濁亂之時。意者窮居讀書。或有需用之才。故前後特簡。良以此也。前春一疏。無甚難語。只將金龜柱壬辰之疏。卽出一本。而予之所以賜批者。特出於不罪言者之意也。旣承筵守竊負之敎。則於敵以下。尙有知感之道。況君臣分義。何等截嚴。而一言二言。强聒不已者。已極寒心。猶以鄕曲之人。言或過剛而恕之。加意拂拭。置諸任事。渠本名祖之孫。必不如怪鬼之輩。同相壞了。至於日前上疏。而無嚴極矣。敎文旣下。八方咸覩。册子將成。百世可徵。則曰以綸音貽布云者。抑何意義。此不過出於初請告 廟。末曰旣告 廟矣。不可殺之計也。人之處心。何其黯黮至此。噫人才眇然。朝著泮渙。此等之人。欲一用之。予心良苦。而究其本末。專沒著落。所以藉手而來者。一則龜柱。二則龜柱。朝廷之上。致一龜柱之私人。將焉用哉。渠亦有知覺。獨不愧於乃祖乎。焉有才良之士。以龜柱爲表準乎。良亦羞矣。且有一諭者。龜柱壬辰疏中。某年事陳於 先大王者。猶萬萬放恣。況寡人御極之後。履煥之忍復泚筆。謄諸章奏者。其心何居。二月疏後。環東土數千里。萠此心發此言者。果爲何等臣子。而以必欲殺奉朝賀之心。提起予不忍聞之說。百事千事。渠雖效嚬於龜柱。至於此等之說。是可忍乎。予雖不是。心常隱痛矣。一味含忍。徒損法綱。藝文提學鄭履煥爲先削去仕版。門外黜送。
정조 0년 · 강
領府事金致仁。以使行時銀事上疏自引。賜批。
정조 0년 · 목
疏略曰。臣處事顚錯。自速譴何。曾未幾何。敍命遽下。臣仰戴俯訟。益不知爲諭也。今番任譯之呈文一款。儘有委折。前此或銀或馬。凡有行中見失。必皆竝呈於地禮部者。事例則然。若其轉奏之擧。賠還之旨。非始慮之所及也。還到瀋陽之日。諭以事理而辭之。則彼輒動稱皇旨。使不敢言。相持竟日。勢窮領來。及奉聖敎截嚴。責之以貽笑。於是乎益覺其昏謬不職。罪無所逃。伏乞重勘臣罪。批以反面義重。小事何引。卿其安心。卽爲入侍焉。仍命遣史官傳諭。與之偕來。
정조 0년 · 강
副司直鄭昌順。以使行時銀事陳疏自引。賜批。
정조 0년 · 목
批以已諭於正使之批。卿其勿辭。卽爲入來。
정조 0년 · 강
召見大臣及正使以下于興政堂。左議政金尙喆。右議政鄭存謙。正使金致仁。副使鄭昌順。
정조 0년 · 목
予曰。銀事何爲而然也。致仁曰。莫非臣等愚迷之致也。自前此等之事。必報禮部。故初不料皇旨之遽下。只據前例而報于禮部矣。不意事端轉大。奉命無狀之罪。臣等固自知之。薄勘未幾。恩敍遽降。不敢言私。冒沒入來。伏乞亟降嚴譴。予曰過矣。當初處分。實非深意。何必如是。
정조 0년 · 강
正使以下。施賞有差。
정조 0년 · 목
敎曰。告 訃請 諡承襲奏請。正使領中樞府事金致仁。子弟中一人六品職除授。奴婢七口。田三十結。副使副司直鄭昌順加資。奴婢五口。田二十結。書狀官副應敎李鎭衡加資。奴婢四口。田十結賜給。別啓請堂上譯官五人竝加資。奴婢一口。田三結賜給。大通事二人。資問通事一人。淸譯一人。押物通事一人。先來軍官二人竝加資。正使軍官及打角副使軍官及其餘譯官。各熟馬一匹賜給。寫字官畵員醫員。各兒馬一匹賜給。又敎曰。先來軍官譯官定配者。一竝放送。又敎曰。今番使行譯官及先來軍官加資。待敍用下批。
정조 0년 · 강
命御醫鄭忠周定配。
정조 0년 · 목
敎曰。御醫鄭忠周。汎濫之外。旣以逆賊押客。雖命汰去。前此聞已擾耳。豈可偃置京輦之下。其令定配。
정조 0년 · 강
惠慶宮進服鷄膏。自明日。命日再煎入。
정조 0년 · 강
命前承旨李義翊金鍾秀。竝分揀放送。
정조 0년 · 목
敎曰。聞承宣所奏。此乃下吏遲滯之致。且事涉移怒。前承旨李義翊金鍾秀。竝分揀放送。
정조 0년 · 목
以嚴思晚爲務安縣監。洪進浩爲永平縣令。成德雨爲靈山縣監。李鎭衡爲副應敎。
정조 0년 · 강
命李義翊金鍾秀敍用。金鍾秀大司諫除授。
정조 0년 · 목
敎曰。前承旨李義翊金鍾秀。給牒敍用。金鍾秀大司諫除授。牌招察任。
정조 0년 · 강
設文武重試初試于一二所。
정조 0년 · 강
大司諫金鍾秀陳疏。請亟寢鄭履煥削黜之命賜批。
정조 0년 · 목
疏略曰。伏見傳敎下者。有藝文提學鄭履煥削爵門黜之敎。臣竊以爲過矣。履煥之無罪痼廢。凡幾年矣。逮聖上御極。首蒙進擢。四方聞之。莫不拭目。豈意今日。遽陷大罪耶。履煥。名祖之孫也。言論之峻激。是渠家傳。重以鄕曲迃疏。全不識忌諱。至於金龜柱私人之敎。殿下於是乎失言矣。履煥之言。乃是國人公共之言。所同者。非特一龜柱而已。今以其言之與龜柱同。而斷之以私人。是豈理也哉。伏願亟寢成命焉。批以凡今之執淸議者。孰不攻奉朝賀乎。予攻之。爾亦攻之。鄭履煥亦攻之。其攻之則一。而豈有若履煥私昵於金龜柱乎。昨日備忘。予則大加商量而命書者也。爾思之。履煥。豈爾輩與龜柱無相干涉乎。於此予亦有勉爾者。從今以後。毋同於乖激之論。乃心王室。爾其勿辭。卽爲察職。
정조 0년 · 강
召見藥房三提調予尊賢閣。都提調鄭存謙。提調徐命善。副提調洪國榮。
정조 0년 · 목
存謙曰。 惠慶宮症候。今日則有少損云。臣等不勝焦悶矣。予曰。口逆之症候。最是切悶。以故元氣未易蘇完之道。國榮曰。臣等與諸醫商確。則粟米飮及鷄膏。有加入藥料云矣。
정조 0년 · 강
惠慶宮進服粟米飮。前方中加陳皮一錢。吉更二錢煎入。鷄膏入山査肉五錢。使君子肉三錢。命日再煎入。
정조 0년 · 강
召見大司諫金鍾秀于興政堂。
정조 0년 · 목
予曰。昨日事。果出於無隱之義也。今對諫長。雖不盡諭。若外面驟看。諫長亦何以詳知也。金龜柱之罪狀。非昨日始自不敎者也。自壬辰七月二十一日。至今年三月初五日以前。予於 大妃殿。每有言端則仰陳者也。蓋奉朝賀事。不過伊時私自酬酢。而予之仰告於 大妃殿者。特以無言不盡故也。若早料龜柱。因此而有呈疏之擧。則予何必仰告於 慈殿。慈殿亦何必下布於渠也。而初未料此。特以無間之義。偶然因言端仰奏 慈殿。而龜柱乃敢以此肆然謄之於章奏。此果臣子之分義乎。若於其時。 先大王覽龜柱疏中 追崇之說。若敎予以奉朝賀雖無狀爲此等之說。爾在東宮。何可酬酢於此等議論云云。則予將以何辭仰對乎。奉朝賀之死生。特是餘事。而其所酬酢之事。卽予 先親之事也。其所酬酢之時。卽予在儲之時也。從古儲位之克艱。顧何如哉。予於龜柱疏後。迫不獲已。乃權辭以實無是事云云。其所權辭。雖出於萬不獲已之致。予於心中。實有自愧。乃於聽政之翌日。始以其時權辭之意。仰告於 慈殿矣。儲宮之位。何等克艱。而龜柱乃敢以自內之言。謄諸章奏。若是容易乎。以故予侍 慈殿。每以龜柱濫猾之罪仰陳矣。予之招來鄭履煥者。非爲其與龜柱切親也。特以廢乘草野。不入於向時濁亂之徒故也。其所曲保。又如何哉。德師輩之招。所出幾次。而一向庇覆者。欲一用。及其上疏也。一遵龜柱之疏。至於人參事。而專事掇拾。是攻戚里而反助戚里之氣勢也。龜柱之攻斥奉朝賀。雖問之於龜柱。亦不敢曰非私憾也。諫長之公平。予有知之故。予今洞諭矣。鄭履煥之名字。 慈殿亦知之。　慈殿何由而知鄭履煥之名乎。一疏再疏。履煥專事掇拾龜柱之口氣。然則招履煥之意。果安在哉。今此諫長入侍。故予悉諭之。鍾秀曰。鄭履煥春間疏。上款事則臣常以爲當不敢復提。中款事亦不緊。故臣於其時。以不善爲之之意。言于渠。而至若下款事。則金龜柱之當初疏陳。雖曰急於請討。而其爲非所敢言。誠如聖敎矣。予曰。龜柱疏旣出之後。不知裏面者。攻奉朝賀。固無怪矣。然以履煥今番疏論之。渠爲臣子。如知分義。則敢請傳敎之下不下乎。鍾秀曰。履煥今番疏。臣亦以爲不善爲之云矣。予曰。龜柱之罪。予當更諭矣。辛卯之宮城扈衛。實由金漢耆之所爲。其時予恐 聖德之有累。忙告大妃殿曰。金漢耆之事。此何擧措。雖急於殺人。何乃作此無前之變乎云云矣。此非龜柱之罪乎。
정조 0년 · 강
遞承旨尹弘烈。以金鍾秀代之。
정조 0년 · 목
敎曰。在外同副承旨許遞。大司諫金鍾秀除授。
정조 0년 · 목
敎曰。方將昭布。御營大將金漢耆爲先削職。
정조 0년 · 강
以具善復爲御營大將。仍遞兵曹判書。
정조 0년 · 목
敎曰。本兵雖重。將望乏人。不得已除授。兵曹判書具善復本職許遞。今日政卽爲擬入。
정조 0년 · 강
以洪樂性爲兵曹判書。前望也。
정조 0년 · 강
配鄭忠周于熊川縣。
정조 0년 · 목
義禁府啓言。醫官鄭忠周。熊川縣定配請押送。允之。
정조 0년 · 목
不能檢飭院隸也。
정조 0년 · 강
飭諸道騎蒭沒技之弊。
정조 0년 · 목
敎曰。觀此松留狀啓。所謂沒技。只是騎蒭。不特松都。諸道幾皆以騎蒭爲沒技。此從易之弊也。都試不遠。以此申飭。設行諸道。俾無猥雜。如今春松都事。自該曹嚴飭。
정조 0년 · 목
敎曰。噫戚里爲國家之害。從古皆然。予自在沖齡。深知其弊。雖於戚里。賢如廣國。才如陰識。猶不可使之預聞朝政。況互相攻擊。凶國禍家。厥罪惟均者乎。一戚里之罪。臚列已盡。擧國咸知。不必更誥。而金龜柱之暗地情狀。中外之人。何以知之。噫當溯其本源而言之矣。大抵龜柱。初與厚謙綢繆排布。結爲死交。合力而攻奉朝賀。此則猶是奴隸亦知其靑天白日者也。如欲原情而曲恕。則不害爲屬之公議所在小大齊憤之義。而聽言聞謀。本事之決非出於公正之憤。則知之久矣。且於論奉朝賀之罪。殺之竄之之間。少有不愜於意。雖以儲君之尊。秉公正之論。而敢欲爭抗焉。至於辛卯二月初五日。 駕詣舊邸之夜。金漢耆與厚謙。瞰予不隨之時。乘間私覿。眩惑 天聽。無所不至。乃有宮城扈衛之擧。時値夜深。而惟 聖德之或有虧欠。是懼是悶。予詣 大妃殿奏曰。雖急於殺人。奉朝賀旣無推戴王孫之跡。則至作此前古所未有之變。不自覺其上累 聖德。此何擧措。今日若殺奉朝賀。則奉朝賀雖有許多罪辜。今日之事。卽是構誣。以此殺之。非其罪也。須急急 下書於承 候之人。緩此事機。以光 聖德。是臣所望也。 大妃殿謂予曰。賊勢鴟張。不得不仰奏矣。予又再三仰奏。僅得 回天。予於其時。攻斥奉朝賀。亦不遺餘力。而至於非其罪而殺之。構以誣而殺之。常以爲不可。惟此初五之事。出於公憤乎。私憾乎。以私憾而累 聖德。厥罪何居。及夫 回鑾之日。 先大王敎予曰。兩戚里相攻。國家之憂不少。予當思所以不見欺於此輩之道爲敎。俄而。漢耆私覿之後。又有右文閣入侍之 命。至于十一日後。 聖心乃大解矣。嗚呼奉朝賀之罪。可勝言哉。而苟非以先大王至仁至明。 洞燭其欲殺之心。出於私憾。則雖於其時。殺奉朝賀。能服死者之心。而解天下後世之惑乎。苟非以 大妃殿明於大義。止於慈愛之 聖德。重小子之言而爲國家之慮。則戒飭戚屬。以至解紛之境乎。究厥罪狀。一則龜柱。二則龜柱。嗟彼漢耆。性本純慤之人。爲其侄所威脅而恐喝。以自陷於指使同情之歸。吁亦哀哉。亦何深責。且龜柱必欲殺奉朝賀之心。橫着腸肚。愈往愈甚。故乘機抵隙。闖發不已。不念貽累 聖德。不顧語犯莫重。不憚得罪儲君。辛卯之春。旣不得殺奉朝賀。則及其秋內外煽動。不勝其紛紜。又以某年罔極不忍聞之說。恐動之事。予不索言。予於九月二日。召金漢耆於庭班而見之。累累面諭者有焉。蓋答鄭履煥疏批中上段辭意也。至此而訃又莫售。則又呈壬辰之疏。其疏中一款。是豈陳於 先大王者。而亦以予爲儲君。則安敢筆之於書。若是肆然乎。猶以事關 先朝。不敢畢說。而一猶不足。及予御極之初。鄭履煥之疏又出。彼奉朝賀之罪。何患無辭。而又提此不忍聞之說。予之處分於德師一和輩者。果以何許義理。今日北面於予者。復提一字半句。則是 先王之逆臣。 先親之逆臣。寡人之逆臣也。渠若有一分嚴畏之心。則敢如是乎。尙猶曲恕而寬貸者。意有在焉。至若 追崇之說。詳於筵話。不必更籲。筵本與此備忘。謄布朝紙。其他負犯。固多難貰。而姑且含忍容默。此正今日在廷諸臣。明是非定去就之一大機會也。宣播中外。旣出於兩斥戚里。鎭安朝著。庶可以一心王室。以此令政院布示。
정조 0년 · 강
兵曹判書洪樂性疏辭新除本兵之任。賜批。
정조 0년 · 목
批以授卿此任。予意有在。卿其勿辭。卽爲開政。
정조 0년 · 강
命武科入格。從規矩之數。
정조 0년 · 목
武二所試官啓言。今此武科重試元額五十人。三技取兩技事命下矣。六兩騎蒭講。今已畢試。而兩技入格。僅爲四十八人。不足之數。至於二人矣。在前如此之時。不拘元額之數。或有隨其入格出榜之例。何以爲之。敎以旣定規矩。則當從規矩之數。而未準規矩。拘於元額。以同是規矩外之擧子。苟充於入格之中者。予常怪之。殊欠嚴科場之意。亦非一視之道。有下問者。兵判與二所試官。持試記入侍。
정조 0년 · 강
明日 孝明殿酌獻禮。命晝 茶禮兼行。
정조 0년 · 목
敎曰。明日 孝明殿。當行 酌獻禮。百官行禮置之。晝 茶禮兼行。出官時刻。依此擧行。又敎曰。　孝明殿酌獻禮 祭文。親製書下。其令香室知悉。
정조 0년 · 강
召見大臣兵判訓將及武二所試官于興政堂。右議政鄭存謙。兵曹判書洪樂性。訓鍊大將張志恒。試官副司直鄭好仁。副護軍李柱國李邦一。副司果鄭宇淳。
정조 0년 · 목
予曰。曾於武科。拘於元額之不足。輒以單技。苟然充付。此非擇取人才之道。自今以後。欲令勿拘元額。只以入格數取試。予詢大臣。存謙曰。若如是。則必無倖科之弊。此誠好矣。志恒柱國曰。從前倖科之弊。皆由苟充而然。若如是變通則好矣。
정조 0년 · 강
命諸初試規矩外。勿以單技充付。
정조 0년 · 목
敎曰。此亦科規。不可率爾定式。旣問大臣及將兵之臣。僉意亦然。自今番重試初試爲始。毋論別試庭試增廣式年。凡諸初試。只從入格數規矩。外切勿以單技。拘於元額之不足。苟然充付之意。分付試所。亦爲定式施行。
정조 0년 · 강
罷司諫李重馥職。
정조 0년 · 목
校理朴天衡啓言。司諫李重馥之論金龜柱也。許多罪狀。全不臚列。臣謂李重馥譴罷宜矣。從之。
정조 0년 · 강
命武一所諸試官推考。榜目更修整。
정조 0년 · 목
敎曰。榜目體段。何等嚴重。則有實職武弁。只書兼銜。有職銜武弁。或單書二字。無實職武弁。或不書前字。殊甚不察。武一所諸試官一竝推考。差備官汰去。榜目更爲修整入啓。
정조 0년 · 강
以金孝大爲都總管。花陽君熣爲副總管。口傳也。
정조 0년 · 목
以金履素爲大司諫。李重祜爲判義禁。成天柱爲工曹參判。
정조 0년 · 강
詣 孝明殿。行朝 上食。仍行 酌獻禮。
정조 0년 · 강
領府事金致仁箚辭賞典。仍請三字銜。賜批。
정조 0년 · 목
批以卿以 先朝舊臣。豈辭於專對之責哉。今番使事。視古尤重。以故赴燕。俾卿萬里銜命。行旆利旋。嘉卿之勞而感卿之心。今則使事旣訖。卿懇又至。何不曲諒乎。所請特允。卿須體此慇懃之意。優閒調養。以時起居。毋墜舊典。仍命遣史官傳諭。
정조 0년 · 강
江原監司金夏材疏陳病狀。乞遞藩任。賜批。
정조 0년 · 목
批以此時關東按道之臣。豈可輕遞。卿其勿辭。調理察任。
정조 0년 · 강
召見藥房三提調于尊賢閣。都提調鄭存謙。提調徐命善。副提調洪國榮。
정조 0년 · 목
存謙曰。 惠慶宮症候若何。予曰。尙未顯差矣。粟米飮進服後。頗煩燥。不可更進。更議他湯劑可也。醫官慶徇曰。 症候似是膈氣凝滯也。臣等與他醫相議。則降氣湯進服爲好云矣。
정조 0년 · 강
惠慶宮進服粟米飮。今姑停止。降氣湯本方中。加人蔘吉更陳皮各二錢。五貼命爲先製入。
정조 0년 · 강
召見戶曹判書鄭弘淳。兵曹參議金普淳于興政堂。
정조 0년 · 목
予曰。勅行在近。館所不可不及時修理。卿其留意否。弘淳曰。方欲修理矣。仍奏曰。排設房書房色所用毛方席踏掌等件素色。前以白狐皮爲之。丁丑因下敎。以赤狐皮爲之。今番則何以爲之乎。予曰。赤狐皮爲之。
정조 0년 · 목
敎曰。武藝別監。不但掖隸。卽自行伍而抄定者。則紀律兼焉。許多守門之人。專不致勤。雜人往來。無異街路。此不過中官奴隸縱橫之故。渠輩不敢禁戢之致。此等武藝別監。不可不嚴處。當該別監。令騎堂査出。爲先從重決棍。
정조 0년 · 강
命李弘濟。勿限年定配。
정조 0년 · 목
敎曰。以弘濟之名。而在邸時。受困於逆邊者。尙今齒酸。雖與成運。殺有輕重。而不爲拿鞫。直令發配。於渠寬典之寬典。況易晦者義理。當此兩斥之日。尤豈不存羸豕之戒於授受之大義乎。李弘濟勿限年定配。
정조 0년 · 목
敎曰。獻納李枰。大有議律不審之失。遞差。
정조 0년 · 강
命院吏。令攸司科治。
정조 0년 · 목
敎曰。正書朝報。未時始入啓。政院上直書吏。令攸司科治。秋判開坐直房。捧口招以聞。
정조 0년 · 강
命院吏嚴杖定配。
정조 0년 · 목
因刑曹政院書吏捧招啓目。敎以近來凡干公事之不成貌樣。專由於政院書吏之致。而以朝報事言之。該吏之鈍筆。自上豈不知之。而敢如是游辭乎。其所嚴問者。卽渠之不告官申飭事。及果有不及之歎。則雖本院書寫。豈無變通之道者也。幺麼不吏。傳敎嚴問。焉敢若是納供乎。堂陛不嚴極矣。極爲駭然。嚴杖後畿邑徒一年定配。以懲他頑不知戢之吏。
정조 0년 · 목
敎曰。武藝別監。有二窠矣。近日所差者。漸不如前。不知紀律。分付訓將。今番則各別擇差。
정조 0년 · 강
命通禮院。行首書員科治。
정조 0년 · 목
敎曰。中嚴啓下之後。始入外辦。例也。雖曰久疲。此等事例。有何難知。而今日擧行顚錯。通禮院行首書員。令攸司科治。
정조 0년 · 목
以李獻慶爲司諫。李謙彬爲獻納。高益擎爲掌令。具善復爲判尹。
정조 0년 · 강
秋曹。以院吏金弘祚。抱川縣定配押送啓。
정조 0년 · 강
分遣承旨。詣 宗廟　徽寧殿　延福殿　景慕宮　文廟懿昭廟　儲慶宮　毓祥宮。奉審摘奸。
정조 0년 · 목
望祭及焚香。在明日也。
정조 0년 · 강
召見左右相于興政堂。左議政金尙喆。右議政鄭存謙。
정조 0년 · 목
尙喆曰。諸道舊還。每年自廟堂酌定石數。而昨年則以十萬石分排矣。今年穡事。又未免失稔。依昨年所定十萬石。參酌分排乎。予詢右相。存謙曰。依昨年所定石數。則似無盈縮矣。予曰。明日次對。稟處可也。予曰。關東伯之疏批。亦專爲民事。豈不行公乎。尙喆曰。聞方求遞。旣承此批旨。宜不敢復事引免矣。予曰。申飭行公可也。予曰。北關民事可悶。來頭其將設賑。當送御史否。尙喆曰。雖有道臣。極北監賑。何能終始親監乎。雖欲別遣御史。徒貽民邑之弊。若以監市北評事。仍察北關賑政。則似爲便當矣。存謙曰。評事例兼監巿御史而設賑。則在於歲後。仍留監賑。曾亦有例矣。予曰依爲之。尙喆曰。瀋陽咨文。今已出來。而以爲皇旨內。一則勅使乘轎切禁。一則不得監受禮幣事矣。若勅使入我境之後乘馬。則我國之儐使。亦不可乘轎。此則令廟堂稟定似好矣。予曰。事勢似然。稟定可也。尙喆曰勅使入來後。當由崇政殿入 魂殿。而泰寧門前路甚挾窄。若由資政門。多設帷帳。引入 魂殿則似好矣。予曰。予意亦然矣。
정조 0년 · 강
遞校理朴天衡。副校理沈有鎭李儒慶。修撰李魯述。
정조 0년 · 목
敎曰。旣有所失。廉防宜顧。違牌玉堂一竝許遞。政官牌招開政。
정조 0년 · 강
召見禮曹判書鄭尙淳。北評事沈豊之于尊賢閣。
정조 0년 · 목
敎曰。儀注有下詢事。迎勅時諸般儀注草本。禮判持而入侍。又敎曰。北評事沈豊之。旣命監賑之任。亦有下敎者。其令入侍。不多日內辭朝。○予曰。評事。老母之年歲幾何。豊之曰。方六十七歲矣。予曰。北道監賑。當爲幾朔。豊之曰。麥秋後畢賑。故臣則當於明年八月間上來矣。予曰。老親之下。情理似難矣。尙淳曰。 景慕宮移奉告由祭文。 還安祭親行時。親臨省牲。當爲磨鍊。亦當有諸享官肄儀之節。而其日詣 本宮後。仍爲行 祭。則事勢窘速。無以分排磨鍊。何以爲之乎。予曰。省牲則亞獻官先詣爲之。肄儀。諸享官未明時擧行可也。尙淳曰。今春增廣初試榜目啓下然後。當付會試。而尙未啓下。何以爲之乎。予曰。承宣出去後。卽爲入啓可也。
정조 0년 · 강
推禮曹判書鄭尙淳。
정조 0년 · 목
正書儀注。漏落一字也。
정조 0년 · 강
命詣昌德宮時。弘化門擧行。還宮時敦化門磨鍊。
정조 0년 · 목
禮曹判書鄭尙淳啓言。動駕時關門取稟。例自兵曹擧行。而臣曹今方磨鍊儀注。故敢此仰達矣。景慕宮還 安後。自上詣昌德宮時。當以何門磨鍊。而重試畢試後還宮時。亦由何門乎。敎以弘化門擧行。還宮時。以敦化門磨鍊可也。
정조 0년 · 강
命重試處所。依庭試殿試磨鍊。
정조 0년 · 목
禮曹判書鄭尙淳啓言。今番庭試殿試時。文科則懸題於明政殿。武試則設場於春塘臺事。旣有成命矣。重試處所。亦依此磨鍊乎。敎以依此爲之可也。
정조 0년 · 강
懿昭廟移奉一節。命依 移還安例爲之。
정조 0년 · 목
禮曹判書鄭尙淳啓言。 景慕宮還 安後。 懿昭廟移奉一節。當爲涓吉擧行。而若依常時 移還安例擧行。則只行告由 還安祭。若具儀衛移奉。則 神輦陪衛等節。亦當磨鍊。何以爲之乎。敎以依常時 移還安例爲之可也。
정조 0년 · 강
彰義宮所奉 影幀 祔廟後。與 泰寧殿　影幀。命同爲奉 安。
정조 0년 · 목
禮曹判書鄭尙淳啓言。 彰義宮所奉 大行朝影幀。移奉於 懿昭廟前奉處事。旣有三月所下傳敎矣。 移奉時擇日。以何間擧行。而儀節亦何以磨鍊乎。敎以 祔廟後。與 泰寧殿　影幀移奉時。同爲奉 安。以此知悉可也。
정조 0년 · 강
景慕宮告由 祭及 還安祭。命以親臨磨鍊。
정조 0년 · 목
禮曹判書鄭尙淳啓言。 景慕宮移奉時告由祭及 還安祭。俱以親臨磨鍊。而時刻則以隨時推擇擧行乎。從之。
정조 0년 · 강
遞承旨尹弘烈。以李鎭衡代之。中批也。
정조 0년 · 목
敎曰。同副承旨有實恙云。許遞。其代前承旨李鎭衡除授。其令催促上來。
정조 0년 · 강
命副提調持加減心腎湯入侍。
정조 0년 · 강
命此後大小科入格試券。一竝謄置册子事。分付禮曹。
정조 0년 · 목
以申思運爲應敎。李在學朴天衡爲校理。李魯述沈有鎭爲副校理。趙時偉鄭宇淳爲修撰。李義鳳李儒慶爲副修撰。
정조 0년 · 강
重推吏曹參判徐浩修。
정조 0년 · 목
敎曰。政注何等審愼處。則許遞之玉堂。以遞差懸註。豈其疲於啓辭之多。而未及照察乎。吏曹參判徐浩修從重推考。
정조 0년 · 강
命武士所講之卷。能讀後草記。
정조 0년 · 목
敎曰。不通武士之能讀間罰直者。謂其所講之卷能讀也。今聞武士不知此意。如六鞱孫武子。則二三卷亦爲誦讀云。殊非傳敎之本意。以此皆令知悉。只所講之卷。能讀後草記。
정조 0년 · 강
行 孝明殿望 祭。
정조 0년 · 목
予曰。奉朝賀如不出去。入侍。金致仁奏曰。幸蒙俯燭。更賜 先朝所 賜之號。臣之惶隕感激。尙何盡達。予曰。如卿元老大臣。可惜捨之。而但此是　先朝旣許之 命。且春間奉命之時。有所酬酢。故特許所請。使卿爲一時調養之地矣。
정조 0년 · 강
命謝恩使使號改定。
정조 0년 · 목
左議政金尙喆啓言。今番謝恩使。勢難先送於冬至使行之前。其將竝付於節使。使號改定以進賀謝恩兼冬至使之意。請分付。從之。
정조 0년 · 강
命淸譯玄啓楨賞典還收。
정조 0년 · 목
左議政金尙喆啓言。今番使行賞典中。淸學譯官兩人。俱入加資之中。而淸譯前遞兒玄啓楨。以當初漢譯換差之人。不當混被恩典。故敢達矣。敎以還收可也。
정조 0년 · 강
命諸道舊還。依昨年所定分排。
정조 0년 · 목
左議政金尙喆啓言。諸道舊還。每年酌定石數。有所知委矣。今年農形。東北兩西。俱未免失稔。不可無闊狹。一依昨年所定十萬石之數。隨其舊還之多寡。穡事之得失。請參酌分排。從之。
정조 0년 · 강
左議政金尙喆。以平安道災實分等狀覆啓。
정조 0년 · 목
尙喆啓言。平安監司徐命膺狀啓以爲。熙川等八邑。置之尤甚。雲山等十四邑。置之之次。三和等二十邑。置之稍實。分等依所請施行。昨年賑餘穀八千石。戶曹請得稅米還錄中二千三十石。以此爲明春尤甚邑設賑之資爲請矣。此非新般請得。不過昨年賑穀之餘在者。雖與還錄稅米而竝訃之。不過一萬石零。依所請劃給。以爲來頭接濟之需。還穀中小米。尤甚邑三分一。之次邑四分一。以相當精實穀。特許代捧。待明秋使之還作本色。舊還之難捧。誠如道臣所論。而亦難全數停捧。廟堂分排之際。可以參量減數。推奴徵債。限明秋防塞事。亦依狀請請許施。從之。
정조 0년 · 강
命忠淸道。今秋城操停止。
정조 0년 · 목
左議政金尙喆啓言。忠淸監司徐有臣狀啓以爲。今年牙兵城操。何以爲之。行操後犒饋賞格米四百二十餘石。亦爲區劃事。請令廟堂稟處矣。道內陸操。旣已設行。此時城操。勢難兼擧。今秋姑令停止。城操旣停之後。犒賞一節。初無可論。請以此分付。從之。
정조 0년 · 강
命鏡城軍餉。屬之兵營。
정조 0년 · 목
左議政金尙喆啓言。前北兵使柳鎭夏狀啓以爲。鏡城府軍餉虛錄事論罪時。判官李有白。此後餉穀。依他兵水營全當糶糴之例。屬之本營。專一檢飭事。請令廟堂稟處矣。鏡城旣是營下本官。而營下本官之餉穀糶糴。兵水使之主管分留。旣是他道通行之規。則本營之當初專屬本官。雖未知委折之如何。今此帥臣所請如此。自營門句管之後。苟或生事於餉穀。則凡有罪責。帥臣自可當之。愓念擧行之道。必勝於守令典守之時。請依請許施。責其實效。予詢將臣。御營大將具善復曰。各道營下軍餉。兵水營主管。果如狀啓。而鏡城之本官斂散。似是邑殘而然矣。旣有弊端。移屬兵營。則糶糴之事。典守之道。似勝於前矣。訓鍊大將張志恒曰。軍餉屬之兵營。則自當任之軍官矣。判官軍官。俱是帥臣屬佐。則帥臣照管。判官擧行。事面當然。然至有此弊。若使軍官糶糴。帥臣典守。則似無挪移虛錄之弊矣。從之。
정조 0년 · 강
差下備堂李福源趙㻐。
정조 0년 · 목
左議政金尙喆啓言。備堂當爲還差者。或在罷職中。而亦有當差未差者。刑曹判書李福源。行副司直趙㻐竝差下。至於有司之任。亦有多窠。鄭尙淳趙㻐。請使之仍察。從之。
정조 0년 · 강
改差鏡城判官金樂洙。
정조 0년 · 목
左議政金尙喆啓言。北路民事。實多可悶。而新除鏡城判官金樂洙。聞有實病。姑無遠赴之路云。今姑改差。其代不拘常格。請使之極擇差送。從之。
정조 0년 · 강
罷慶尙兵使李長爀職。
정조 0년 · 목
長爀謂有松義。不辭陛也。
정조 0년 · 강
禮曹。以 懿昭廟移奉吉日推擇啓。
정조 0년 · 목
禮曹判書鄭尙淳啓言。 懿昭廟移奉吉日。令日官推擇。則今三十日未時爲吉云。請以此日擧行。從之。
정조 0년 · 강
命守禦軍。本州之役依舊除減。
정조 0년 · 목
守禦使徐命善啓言。守禦軍兵之在楊州者。不但爲標下之親率而已。且捧番錢。需用於支放。故爲念其身役之疊徵也。本官烟戶雜役。許令勿侵。已至五十餘年之久。而今春因察民隱。使書啓混請出役矣。幾年蠲減之餘。猝然責之以無前之疊役。則疲殘軍卒。實有難保之慮。在本廳關係非細。且是他軍門所無之例。故已與大臣相議。請下詢稟處。予詢大臣。尙喆曰。旣納番錢於本廳。又徵雜役於本官。則乃是疊役。誠偏苦矣。今春御史所論。不過爲本州之地。許多年蠲減之役。今難創開。本州之役。依舊除減。似得宜矣。予詢右相。存謙曰。臣意亦然矣。從之。
정조 0년 · 강
命前刑曹判書李溎罷職不敍。
정조 0년 · 목
敎曰。旣是京軍門事。則該道何以知之。況此等無賴豪强。偸竊國用之類。身爲司寇之長。反有倒戈之嫌。大失職責。前刑曹判書李溎。爲先罷職不敍。
정조 0년 · 강
校理李在學啓請金龜柱快從臺臣之請。賜批。
정조 0년 · 목
批以予非惜金龜柱。不欲貽慽於 慈殿故也。
정조 0년 · 강
行藥房入診于尊賢閣。都提調鄭存謙。提調徐命善。副提調洪國榮。
정조 0년 · 목
予曰。昨日備堂。果得人矣。存謙曰然矣。李福源曾於試事。見之甚公平矣。趙㻐則雅正有尺度矣。予謂承旨兪彥鎬曰。其間朝廷。頗不寧矣。兩斥戚里。實無適莫。出於迫不得已之故也。今則世無權奸戚里。在下者當精白一心。補予不逮。此時惟允之責。尤亦大矣。彥鎬曰。臣等與諸僚。每說到此事。思有以仰體聖意。而但才識不逮。實無承當之望。以此爲懼矣。予曰。今則視向日憂懼時。反不如也。政自己出。有是有非。責在一人。無可推諉之處。正是極艱之會也。轉危爲安之道。不可不十分詳審也。彥鎬曰。自上立志。以遠大爲期。則自當擧而措之耳。
정조 0년 · 강
惠慶宮進服鷄膏。命自今日停止。
정조 0년 · 강
命內巡部將弓子賜給。
정조 0년 · 목
敎曰。以內巡而執捉着笠中官。初更部將問名。弓子一張賜給。
정조 0년 · 강
命武科直赴規矩不參者。退赴後殿試。
정조 0년 · 목
敎曰。文擧人之殿試外以下不許直赴。以待後殿試。連三次不得入格則削科。自是金石之典。至於武科。豈獨雜亂乎。事之無義。莫甚於武科。其在嚴科場之道。不可但於文科。嚴其程式防。其奸僞。自來頭殿試爲始。武科直赴之點下規矩諸技中。雖一技。不參一分半分之劃者。一從文科直赴例。退赴後殿試事分付。仍令該曹。定式施行。
정조 0년 · 강
命內外中日。依開坐例爲之。
정조 0년 · 목
敎曰。試事旣命依例爲之。況詞訟衙門之開坐。亦皆爲之者乎。內外中日。一依開坐例爲之事分付。
정조 0년 · 강
命時囚崔朝岳盤問取服。鄭錫達減死定配。徐廷進等分揀放送。
정조 0년 · 목
義禁府啓言。慶尙前左兵使崔朝岳。貧饕濫殺。罔非不法。擅賣國穀。恣意取用。請刑推得情。敎以殺越人命。偸竊國穀。無非極罪。傳敎之下。焉敢吞吐漫漶。不自覺其歸於罪上添罪之科乎。更爲嚴問口招。若不直招。當加刑。以此添問目逐條盤問。期於取服。又啓目。罪人鄭錫達。罪係一律。請結案取招。敎以所犯雖甚無狀。趙曮等貪污之類。旣皆屬之令前。錫達以一律。有欠一視之道。特爲減死。次律施行。又啓言。鄭錫達杖一百收贖。流三千里照律定配。私罪施行。允之。又啓言。別軍職徐廷進。臨講所爲。極爲無嚴。請議處。又啓言。內需司次知中官韓聖揆。內需司不能檢飭罪。請議處。竝敎以分揀放送。
정조 0년 · 목
敎曰。嗚呼小子寡昧。叨承丕基。夙夜祗懼。若隕淵谷。乃者靑臺之報。又胡爲而至也。轟轟之聲。乃發於收藏之時。災不虛生。必有所召。究厥所由。罪在一人。惟予一人。臨于億兆之上。上不能對揚。下不能奠安。仁愛之天。若是警告。無異於慈父之詔迷子。丁寧諄複。耳提面命。一倍懍愓。不遑寧處。噫朝廷爲四方之本。而人主爲朝廷之本。則古人豈不以人主一心。爲萬化之原乎。非不欲加意於本原。而涵養之工未至。非不欲勵精於國事。而蒲蘆之效莫見。戚里相軋而世道以之泮渙。民生困瘁而經用隨亦罄竭。廉防之掃地而弁髦於名義。私意之橫流而纏繞於習俗。有一於此。莫非可以干和而致災。況兼有此數事者乎。靜言思惟。不待咎徵之見。已多戒懼之心矣。果然有此時之雨。失節之雷。不幾近於詩人所謂不寧不令者乎。肆予不穀。新服厥命。實無一政一令之可以仰答天庥。俯愜人心者。聽卑之天。安得不降災儆予乎。天人一理。應捷桴鼓。弭災之道。亦在予方寸之間。曷敢不反躬省愆。仰答天譴。自今日減膳三日。咨爾三司近密之臣。體此恐懼之意。上而衷職之闕遺。下而時政之得失。條陳無隱。
정조 0년 · 강
命武臣堂上祿試射。今姑停止。
정조 0년 · 목
祿試射試官啓言。晩後獰風大作。驟雨頻仍。不得發矢。今姑停止。明日繼射之意敢啓。敎以係是祿射。不可了當爲主。此亦科試。務令寬緩事。申飭試所。
정조 0년 · 강
政院議啓陳勉。賜批。承旨洪國榮鄭民始金鍾秀兪彥鎬徐有防李鎭衡。
정조 0년 · 목
議啓以爲。聖人御極。化理維新。而乃於收藏之月。忽有轟雷之異。聖心驚愓。思所以修省之道。噫天人一理。顯微無間。一念之差。一政之失。皆足以干和而致災異。則最是言路。實關有國之治亂。古人云。天象變見不足懼。直言不聞深於畏。伏願益恢虛受之量。克盡來諫之道。批以仁愛之天。警予不穀。丁寧諄複。中心懍愓。寧欲無吪。職在近密。有此規戒。予庸嘉之。時政之先務。果如爾等之言。莫要於開廣言路。予敢不猛省而求助焉。
정조 0년 · 강
大司憲徐有隣等。因雷異聯箚陳勉。賜批。掌令具修溫。獻納李謙彬。
정조 0년 · 목
批以所陳儘是。當留念省察矣。
정조 0년 · 강
校理李在學等聯箚陳勉。賜批。
정조 0년 · 목
批以方當戒懼之日。有此匡救之言。當留意反省矣。
정조 0년 · 강
校理朴天衡陳疏自引徑歸。賜例批。
정조 0년 · 강
重推校理朴天衡。副校理沈有鎭。副修撰李儒慶等。
정조 0년 · 목
敎曰。旣伸廉隅。則屢召之下。焉敢若此。違牌諸玉堂。一竝從重推考。更爲牌招入直。
정조 0년 · 강
命飭騎郞無端稱頉者。
정조 0년 · 목
敎曰。騎郞非等閒之職。則近日除拜之人。以說書陞品出六者。輒稱在外。而稱病者。非止一二人。該堂之每每草記改差。殊涉曲循。其令申飭。勿復如前。無端稱頉者。過限後禁推。
정조 0년 · 강
命黃腸木。慶尙道先爲斫取。
정조 0년 · 목
禮曹判書鄭尙淳啓言。長生殿奉安 梓宮。以十部爲限。而卽今奉安。只是七部。卽阼元年新 梓宮合木。亦載喪禮補編。黃腸木斫取年限。江原道則已過三年。慶尙道則又過八年。發遣郞廳。使之䂨來。請趁卽合木之地。敎以擇送禮曹郞廳於慶尙道。先爲䂨取可也。
정조 0년 · 강
孝明殿展拜。待修改畢後。命還內。
정조 0년 · 목
敎曰。 孝明殿展拜。待修改畢後。當還內。侍衛。雨勢如此。以入直擧行。時刻。以申正初刻爲之。
정조 0년 · 목
敎曰。副提調持加減心腎湯入侍。存謙曰。俄伏見傳敎。有 孝明殿展拜之命矣。日候如此。實難動輿。請下敎還寢。予曰。予意亦然矣。
정조 0년 · 강
命展拜下敎還寢。役處。只三曺堂奉審。
정조 0년 · 목
敎曰。都提調旣奏。展拜下敎還寢。役處不甚大段。只三曹堂進詣奉審後。卽爲修改。
정조 0년 · 강
有政。吏曹判書李重祜。兵曹判書洪樂性進。
정조 0년 · 목
以趙瑍爲大司諫。金樂洙爲司諫。朴在源爲掌令。尹尙東金履鏞爲正言。安允行爲判敦寧。沈基泰爲龍岡縣令。趙圭鎭爲慶尙右兵使。
정조 0년 · 강
配鄭錫達于梁山郡。
정조 0년 · 목
義禁府啓言。時囚鄭錫達照律。罪杖一百收贖。慶尙道梁山郡定配。請押送。允之。敎以大典曰。文武官犯枉法收贓外。笞杖竝收贖。錫達卽贓吏也。況前此贓吏之減死用杖。依大典者乎。事甚不一。該堂推考。
정조 0년 · 강
命守門將金百彬棍汰。攔入人拿處。
정조 0년 · 목
兵曹啓言。昨日申時量。入直守門將金百彬。率便服人。入門之際被捉云。身爲守門將。便服雜人。任意率入。事極駭然。守門將金百彬爲先汰去。被捉人亦是朝官云。請竝令該府處之。允之。敎以守門將從重決棍後汰去。只攔入人拿處。
정조 0년 · 강
副校理李魯述上疏陳情乞遞。仍懲討。賜批。
정조 0년 · 목
疏略曰。嗚呼人有此身。孰能自長。而如臣情私。獨異於人。凡臣之毛髮頂踵。皆臣祖母之賜也。劬勞之恩。無間慈母。疾痛憂患。保抱携持。使臣無母。而忘其無母者。三十年如一日。臣若無祖母。則無此身久矣。臣之祖母。則如日下山。死且無日。起居飮食。待人而爲。況臣父年過六旬。臣旣終鮮。又無强近之親。所與分勞者。惟臣一人而已。臣雖冥頑。亦有人心。祖母之望於臣者。正在此時。而臣反自有其身。不思報答。棄之而遠遊。則其忍心害理。尙可人乎哉。伏乞察臣至懇。許臣歸養。則實有光於大聖人孝理之一端矣。臣於陳懇之章。不宜贅及。而義重沐浴。玆敢附陳焉。洪鳳漢之背君罔上。蠹國病民之罪。國人皆曰可殺者也。嚴懲顯討。何所不可。而惟彼金龜柱。急於濟私。攻不以公。壬辰一疏。顯有危動貳極之計。究厥心腸。萬萬兇悖。至於金漢耆。則與兇侄同惡。與厚賊合謀。同情之律。斷不可已也。批以所陳可見公議。從當有處分矣。爾父旣養專城。爾又何若此。然所懇如許。姑解本職焉。
정조 0년 · 강
持平金鍾厚。以草莾臣上疏乞遞。賜批。
정조 0년 · 목
批以誠意淺薄。遐心莫挽。屢見辭章。愈往愈摯。良庸自忸。噫世道泮渙。無以寧靖。民生困窮。無以懷保。此時待爾之心。亦云切矣。爾何若是邁邁。言旣由中。不必煩複。予不多詰。爾須體此慇懃之意。其卽幡然。共濟時艱焉。仍命史官傳諭。
정조 0년 · 강
左議政金尙喆。因雷異陳箚乞免仍陳勉。賜批。
정조 0년 · 목
批以昨日之警。寔由予矣。卿何有焉。實心實政之勉。可謂當今之急務。上下之交須者也。敢不體念。卿其安心勿辭。共濟國事焉。仍命遣史官傳諭。
정조 0년 · 강
右議政鄭存謙陳箚乞免仍陳勉。賜批。
정조 0년 · 강
命藥院自明日撤直。
정조 0년 · 목
敎曰。 慈候少勝。以直宿多日。屢有 下敎。藥院都提調提調自明日撤直。當依例施賞。書啓入之。此後只日次問安。
정조 0년 · 강
命九日製入格儒生。其令明日來待。
정조 0년 · 강
行藥院診于尊賢閣。都提調鄭存謙。提調徐命善。副提調洪國榮。
정조 0년 · 목
存謙曰。 惠慶宮患候。有差減之勢乎。予曰。似有減勢。而猶未得顯然差減矣。 王大妃殿及 惠慶宮湯劑。當繼進乎。醫官慶絢曰。 王大妃殿　惠慶宮湯劑。加進五貼則好矣。予曰。更爲製入。
정조 0년 · 강
遣承旨詣 延福殿。奉審以來。
정조 0년 · 강
命訓局習操。依例爲之。
정조 0년 · 목
訓鍊都監啓言。今月十九日習陣日次。減膳之時。不得行操事。敎以詰戎未必非修省之一端。訓局習操。依例爲之事分付。
정조 0년 · 강
重推罰直武臣金㷞等。
정조 0년 · 목
因兵曹罰直武臣能讀草記。敎以都總經歷金㷞。宣傳官金魯正沈公恊。或不能成樣於講讀。或不知意義於字句。若此而何敢能讀報狀乎。當命決棍。猶以減膳之時參酌。爲先從重推考。更令能讀。
정조 0년 · 강
命巡將徐有和。令兵曹決棍。
정조 0년 · 목
祿試射試官啓言。禁衛營千總李文爀。巡將李喆運。折衝金春傑以上。柳葉箭邊二中。扈衛別將尹僖東。柳葉箭邊一中。御營千總沈★(土+省)。巡將權伋以上無分。竝罷職。巡將徐有和。柳葉箭邊一中。騎蒭一中。以矢數計之。則雖未滿四中。騎蒭例有倍劃之規。依例請勿爲罷職。允之。敎以徐有和。旣有前例。勿爲罷職。亦不可全然無罰。況與閒散武弁有異。此等武臣。不閒弓馬。徒竊名宦乎。令兵曹決棍三度。
정조 0년 · 강
詣 孝明殿。行朝 上食。
정조 0년 · 강
行朝講于興政堂。領事金尙喆。特進官李福源沈履之。同經筵徐浩修。承旨徐有防。玉堂沈有鎭李儒慶。假注書徐龍輔。史官金鳳顯卜台鎭。
정조 0년 · 강
重推大司成李秉鼎。
정조 0년 · 목
敎曰。旣命待下敎待令。則豈知傳敎之下於何日。而入格儒生。不爲待令。無端稱以在外。身爲師儒之長。此等細事。不能檢飭。大司成李秉鼎。爲先從重推考。
정조 0년 · 강
藥房都提調以下。施賞有差。
정조 0년 · 목
敎曰。藥房都提調右議政鄭存謙。子壻弟侄中一人除職。提調行司直徐命善加資。副提調洪國榮一日休沐。予有體諒。豹皮一令賜給。假注書柳孟養兒馬一匹賜給。兼春秋金鳳顯察訪承傳。假注書徐龍輔不粧弓一張賜給。醫官慶絢吳道炯徐命緯。旣已資窮。熟馬一匹面給。上掌務方泰智。熟馬一匹賜給。下掌務李命鎰。令本院準職除授。輪回別入直醫官。各兒馬一匹賜給。藥色書員書題承傳差備待令醫女及其他本院下人及政院吏隸書啓者。考例施賞。從略擧行。敎曰。 惠慶宮承言色中官文道器崔鳳佐竝加資。薛里中官掌務中官差備中官各兒馬一匹賜給。司鑰不粧弓一張賜給。別監十六人。各木一疋題給。
정조 0년 · 강
行九日製入格儒生更試。科次于尊賢閣。試官弘文提學李宜哲。
정조 0년 · 목
以擬宋翰林侍讀馮元等。請建龍圖閣於會慶殿西北連禁中之地。以奉列朝御書御製文集及典籍寶之物。宗正寺所進屬籍世譜。置學士直學士待制直閣等官以掌之。爲表題。待令儒生三人。○居首金載泰。敎曰。今日儒生所製等。雖不高見實才。各賜紙三卷筆三枝墨二笏。無端白文徐有升停擧。
정조 0년 · 강
徽寧殿　延福殿　景慕宮祭享親行。命依例取稟。
정조 0년 · 목
禮曹判書鄭尙淳啓言。 宗社大祭時。親行取稟。乃是典禮所載。而 徽寧殿　延福殿祭享。似與宗社有間。何以爲之乎。敎以依例取稟可也。又啓言。 景慕宮五 享時。亦當一體取稟矣。從之。
정조 0년 · 강
召見禮曹判書鄭尙淳。參判沈履之于尊賢閣。
정조 0년 · 목
請對也。○予曰。請對何事。尙淳曰。今此 惠慶宮患候平復。當有陳賀之擧。而取考乙巳年前例。孝章世子痘候平復。亦有稱慶陳賀之事矣。予曰。旣有乙巳前例。則予之欣祝。尤有異焉。豈無稱慶之道。○敎曰。聞禮堂所奏。旣有乙巳前例。況今番予之欣祝。尤有異焉頒敎等節。依例擧行。告 廟一節。勿爲磨鍊。京外物膳置之。方物亦勿封進。百官只進箋文事分付。
정조 0년 · 강
命副提調。持加減心腎湯入侍。
정조 0년 · 강
飭兵曹決棍輕重之弊。
정조 0년 · 목
敎曰。兵曹決棍。比前雖云少勝。亦有隨時輕重之弊。事君以實之道。不當若是。此後當摘奸。若復如此。則自有當律。兵判與入直堂上。難免重繩。以此申飭。
정조 0년 · 강
秋曹。以安復興考律定配啓。
정조 0년 · 목
刑曹啓言。罪人安復興。自闕外着枷下獄事。有傳敎。而不待着枷。徑先下獄。萬萬痛駭。爲先嚴刑一次後。考律定配。押去書吏使令。一體嚴刑懲礪。而臣亦有不飭之失。惶恐待罪。敎以勿待罪。
정조 0년 · 목
刑曹啓言。安復興依律文杖一百徒三年。定配於延日縣。而旣施一次之刑。過十日後。決杖一百。押送配所。敎以昨已決杖。徑斃則過矣。杖則待十日限。而配所更定。
정조 0년 · 강
詣 孝明殿。行朔 祭。
정조 0년 · 강
改䢖都監。以 景慕宮正堂立柱吉日推擇啓。
정조 0년 · 목
該都監啓言。 景慕宮正堂立柱吉日。令日官推擇。則九月初二日卯時爲吉云。以此日立柱之意敢啓。
정조 0년 · 강
副司直趙瑗疏陳母病乞遞。批許救護。
정조 0년 · 강
推朔 祭大祝金履正。
정조 0년 · 강
諭諸道兩都。飭宮納侵虐之弊。
정조 0년 · 목
敎曰。嗟我民斯之困瘁極矣。予自卽阼以來。懷保之心。軫恤之念。耿耿在中。未嘗須更而少忽也。凡可以蘇民力而袪民瘼。則汲汲若救焚拯溺。幾欲忘寢與食。此予所以向有苟利於民。肌膚何惜之。敎者也。宮納之爲民害者。累百年于玆矣。無賴之輩。憑藉宮家之勢。橫行列邑。侵虐下民。或勒徵於已陳之處。或加斂於元額之外。膏腴之地。盡爲宮庄。黎庶之命。殆繫差任。剝膚推髓。害及雞犬。督納之期。嚴於上供。追呼之令。急於官威。命吏莫敢誰何。蒼生無處控訴。哀彼民斯。何以聊生。每一念至。若恫在己。爲治之道。自家而國。庶政尙然。況爲斯民無窮之弊者乎。從今以後。各宮房田結。自本邑直納戶曹。戶曹劃給宮房。而宮奴導掌之差送。加稅橫斂之弊源。一切革罷。其他應行條件。方令廟堂之臣。講定節目。欲以爲永久遵行之道。先此布告。預令知悉。其令政院。將此草敎措辭。下諭于諸道監司兩都留守。
정조 0년 · 강
召見承旨鄭民始于尊賢閣。
정조 0년 · 목
予曰。今番科儒入場之數爲幾何耶。民始曰。不才者初不入。似不多矣。而得參初試後。殿試時。若有曳白者。則似當有論罪之處分矣。予曰。殿試時。明政殿當不狹窄耶。直赴人。當便坐於臺上矣。日昨所下宮結傳敎者謂何。民始曰。皆心悅誠服矣。
정조 0년 · 강
遞刑曹參判尹得養。以鄭晩淳代之。
정조 0년 · 목
敎曰。刑曹方有擧行之事。呈告參判改差。其令口傳差出。待下批。牌招察任。
정조 0년 · 강
詣 孝明殿。行晝 茶禮。
정조 0년 · 목
敎曰。科試何等重大。而如是違牌。分義道理。極爲未安。試官違牌人。一竝推考。更爲牌招。堂上以下違牌人。一體只推。更爲牌招。監試官違牌人。亦只推。更爲牌沼。又敎曰。此科卽 先大王末 命也。凡今臣子。豈忍若是違牌。雖有再牌。違牌者。皆令勿施。以此嚴飭。
정조 0년 · 강
罷告 訃正使金致仁。副使鄭昌順。書狀官李鎭衡等識。
정조 0년 · 목
敎曰。今覽使臣狀聞。以官銀一千兩見失事。至煩呈文於禮部。而賠聚於瀋陽等處云。皇旨之爲朝鮮嗤笑者。予則曰。此一着。貽笑大國極矣。方令備局分付知委。而三使臣不可無罪。一傡罷職。當該象譯。姑先削職。銀子事。依筵敎卽爲行會灣府事。分付備局。
정조 0년 · 강
行晝講于興政堂。召見大臣判尹三司。知事李重祜。特進官李在協。承旨鄭民始。玉堂李儒慶尹行修。假注書吳泰彥。史官金鳳顯卜台鎭鶴林君焴。武臣許瑬。左議政金尙喆。右議政鄭存謙。判尹蔡濟恭。大司諫李敬玉。掌令具修溫。獻納李枰。修撰金履正。副修撰李秉模。
정조 0년 · 강
命私意用律。竝除之。
정조 0년 · 목
敎曰。法者。天下平也。雖以人君之尊。操生殺之威。決不可以一毫私意。參錯於其間。有所低仰於好惡也。惟視其罪之淺深。而法以之輕重焉。是以斷死罪。未死而必捧結案。旣死而必準律文者。卽我朝四百年不易之常典也。向者一罪囚之援用東鼎之例。兩賊魁之旁照耇輝之律者。雖出於一時嚴懲討之意。而實非先王寧失不經之義也。噫讎如尙魯聖國。逆如商輅翔雲。而顧不可以私意而參錯。以好惡而低仰。予則曰。固無間然矣。兩賊之若是用律。此豈法者天下平之義乎。自今以後。未結案而用逆律者。身已死而追施孥籍者。結案於次律而請加極律者。一傡除之。
정조 0년 · 강
大司諫李敬玉等啓請麟謙孥籍之典。賜批。
정조 0년 · 목
批以俄下傳敎。不啻丁寧。何請兩賊孥籍乎。○敎曰。俄以法不可低仰之意。有所下敎。則諫長之如是爭執。誠非矣。
정조 0년 · 강
罷大司諫李敬玉職。
정조 0년 · 목
傳啓之際。擧措顚倒也。
정조 0년 · 강
遞大司憲具㢞。
정조 0년 · 목
敎曰。大司憲具㢞。事勢似然。許遞。監試乏人。與司諫踏下。代政官牌招開政。
정조 0년 · 강
掌令具修溫等啓請麟謙諸子遠配。賜批依啓。獻納李枰
정조 0년 · 강
有政。吏曹判書李重祜。
정조 0년 · 목
以嚴璹爲大司憲。黃榦爲大司諫。兪恒柱爲司諫。朴天衡爲校理。金華鎭爲同義禁。魚錫定爲同敦寧。尹寅國爲楊口縣監。
정조 0년 · 강
遞司諫兪恒柱。以李重馥代之。
정조 0년 · 목
敎曰。司諫兪恒柱本職許遞。以試官擧行。又敎曰。司諫前望單子入之。
정조 0년 · 강
副司直徐命善疏辭賞資。賜批。
정조 0년 · 목
批以今者賞典。寔遵彝典。卿其勿辭行公。
정조 0년 · 강
判敦寧安允行陳疏。無敦寧乞遞。批下該曹稟處。
정조 0년 · 목
左議政金尙喆曰。北關年事。如彼孔慘。監司趙重晦年老身疲。監賑等事。不能如少壯者。故向於筵中。以北評事兼察監賑御史之意。有所陳達矣。聞沈豊之。以其侍下爲難云。此甚悶事。予曰。若有老親。則心忙意促。事勢固然。安意監賑。未可必矣。
정조 0년 · 강
命永興文川之代。擇擬差出。
정조 0년 · 목
敎曰。永興府使之代。文臣中各別擇擬。口傳差出。又敎曰。文川郡守之代。一體口傳差出。
정조 0년 · 강
命北伯狀論守令。皆捧供。
정조 0년 · 목
敎曰。金吾開坐云。北伯狀論守令。皆捧供以聞。
정조 0년 · 강
命北京回咨。順付節使。盛京回咨。待勅行轉送。
정조 0년 · 목
左議政金尙喆啓言。北京禮部咨文一度。自盛京轉來。而卽勅使禮物減。半。求請禁止。勅使肩輿停止等事也。此非新頒令飭。不過前例知委者。不必別有謝表。只以領遵之意。撰出回咨。請順付節使之行。又啓言。今番盛京禮部咨文五度之粘移出送。不可無回咨。而此非時急者。以承領之意。撰置回咨待勅行出來。別定禁軍。給馬下送于灣府。請轉送盛京。竝從之。
정조 0년 · 강
命關西小米許劃賑資者。還屬地部。其代。以道內私賑穀取用。
정조 0년 · 목
戶曹判書鄭弘淳啓言。本曹於壬辰年。請得關西小米。作錢取用。而二千餘石。未及作錢。留置本道矣。今番該道請得賑資。而竝請此米之區劃。廟堂覆啓許施。賑資區劃之混擧本曹穀物。事異常例。此米終當爲本曹取用。請下詢大臣處。之予詢大臣。左議政金尙喆啓言。當初關西伯狀啓中。旣曰還錄會外云故。意謂本道所句管而許施矣。戶判所達如此。經費所需。勢難劃給。此則還屬地部。其代。以道內各邑所在私賑穀。準此數取用之意。請分付。從之。
정조 0년 · 강
罷獻納李謙彬職。
정조 0년 · 목
副校理沈有鎭啓言。獻納李謙彬傳啓之際。啓辭所懷。錯雜以奏。末又一日再避。臺體壞損。施以譴罷宜矣。批以事甚稀闊。依啓。
정조 0년 · 강
命韓翼謩金相福配所。更以近地磨鍊。
정조 0년 · 목
敎曰。非不知老且病。而允於臺啓者。以其公法之不可屈。公議之不可遏而然也。名雖付處。無異遠竄。況彼大臣決無他意。予所知之。韓翼謩金尙福配所。以近地更爲磨鍊事。分付。
정조 0년 · 강
召見判義禁李重祜。同義禁吳載純于興政堂。
정조 0년 · 목
予曰。朔試射時。帶軍銜在外人。皆探聞乎。重祜曰。聞或在其先壠下。或在其農庄矣。予曰。依例禁推。
정조 0년 · 강
命亡命罪人應寅。依律處之。